Kaelakee "Mare": larimar ja sterlinghõbe (925)
Ladina keeles tähendab Mare merd. Mare on ka kaunis eesti naise nimi. Kuna larimar kannab endas nii vee-energiat kui ka naiselikkuse energiat, siis oleks ühele larimari kaelakeele raske sobivamat nime leida.
Kes on mere ääres sündinud, seda ei jäta meri iialgi külmaks, olgu siis tegemist Läänemere, Kariibimere või mõne muu merega. Ka vanasti valiti elupaigaks just mere lähedal olevad paigad, sest meri pakkus toitu nii kehale kui hingele. Ta võib olla nii päikeseline kui tormine või ka lihtsalt sügiseselt sinakas-hall. Vaadates seda kaelakeed ning larimari, tuleb silme ette helesinine meri koos päikeselise taevaga. Kas olete vaadanud madalas vees jalutades merepõhja läbi päikesepaistes sillerdava vee? Larimari esmakordselt käes hoides kangastus mul silme ees just selline pilt.